Regionsudvalgets udtalelse om »Kommissionens meddelelse "Mod en ny søfartsstrategi"« (97/C 379/13)

REGIONSUDVALGET har -

under henvisning til Kommissionens meddelelse »Mod en ny søfartsstrategi« (KOM(96) 81 endelig udg.),

under henvisning til Kommissionens beslutning af 13. marts 1996 om i henhold til artikel 198 C, stk. 1, i traktaten om oprettelse af Det Europæiske Fællesskab at høre Regionsudvalget herom,

under henvisning til sin beslutning af 15. januar 1997 om at henvise udarbejdelsen af udtalelsen til Underudvalg 3 »Transport og Kommunikationsnet«,

under henvisning til Underudvalg 3's forslag til Regionsudvalgets udtalelse (CdR 137/97 rev.), som blev vedtaget den 19. juni 1997 med J. Laan som ordfører -

på den 19. plenarforsamling den 17.-18. september 1997 (mødet den 17. september) enstemmigt vedtaget følgende udtalelse.

1. Indledning

1.1. Regionsudvalget glæder sig over, at Kommissionen har fremlagt meddelelsen »Mod en ny søfartsstrategi«. Det fremgår klart af meddelelsen, at Kommissionen lægger stor vægt på at føre en effektiv sikkerhedspolitik og på at styrke EU-skibsfartens konkurrenceevne.

1.2. Efter Regionsudvalgets mening er det særdeles vigtigt, at EU har en sund og sikker transportsektor. Søfarten spiller en betydningsfuld rolle i EU's transport, og takket være kystfarten kan også yderligt beliggende områder i EU betjenes regelmæssigt ad søvejen.

1.3. Regionsudvalget finder det positivt, at forbedringen af sikkerheden indtager en fremtrædende plads i Kommissionens meddelelse. Rederiers tilsidesættelse af internationale sikkerhedsforskrifter rummer store faremomenter og kan desuden forvride konkurrencen.

1.4. I den forbindelse er Kommissionen meget opmærksom på substandardskibe. Det er opløftende, at Kommissionen fremsætter politiske forslag med henblik på at få medlemsstaterne til at anvende havnestatsreglerne på en retfærdig og ensartet måde.

Her skal Regionsudvalget ikke undlade at påpege, at der endnu ikke findes nogen klar, generelt accepteret definition af begrebet »substandard«. Derfor er det også stadig vanskeligt at indføre et eventuelt ansvar for lastejere for benyttelse af substandardskibe.

1.5. Regionsudvalget påskønner den opmærksomhed, Kommissionen vier uddannelsen og beskæftigelsesmulighederne inden for europæisk skibsfart. Det er afgørende for europæisk skibsfarts fremtid, at den maritime knowhow i Europa bevares. Desuden er veluddannet personale, både til søs og til lands, af væsentlig betydning for en sikker skibsfart.

1.6. Regionsudvalget understreger, at søtransport kan bidrage til at formindske miljøbelastningen. Derfor bør denne transportform med alle midler søges fremmet.

1.7. Regionsudvalget har med interesse sat sig ind i Kommissionens strategiske meddelelse og vil med stor opmærksomhed følge den videre udvikling. Regionsudvalget er til enhver tid rede til at udveksle synspunkter med Kommissionen om mulighederne for at konkretisere de ideer, der er fremlagt i meddelelsen.

2. Generelle bemærkninger

2.1. Regionsudvalget støtter Kommissionens bestræbelser på at sikre en nøje overholdelse af de internationale sikkerhedsregler. Med dette for øje tilslutter Regionsudvalget sig fuldt ud Kommissionens politiske mål om at sikre en effektiv og ensartet gennemførelse af medlemsstaternes havnestatskontrol.

Derudover bifalder Regionsudvalget Kommissionens bestræbelser på sammen med medlemsstaterne og med støtte fra andre lande at arbejde for, at der fastsættes kriterier for oprettelse og drift af flagstatsadministrationer og -registre.

2.2. Efter Regionsudvalgets opfattelse bør medlemsstaterne både ud fra et sikkerheds- og et konkurrencemæssigt synspunkt søge at finde frem til forholdsregler og sanktioner, som rammer hårdt, når de internationale sikkerhedsregler tilsidesættes. De iværksatte sanktioner står ofte ikke mål med de fordele, rederier kan opnå ved ikke at overholde de internationale forskrifter.

2.3. Regionsudvalget slutter i den forbindelse op bag Kommissionen, som agter at forbedre skibsinspektørernes uddannelse og effektivitet inden for rammerne af EU-havnestatskontrollen. Dermed styrker Kommissionen kontrollen og udsender samtidig de rigtige signaler til de maritime uddannelsesfaciliteter og den maritime ekspertise i Europa.

2.4. Regionsudvalget bifalder, at der i meddelelsen lægges vægt på at øge sikkerheden om bord på skibe i kraft af en god uddannelse og efteruddannelse af alle dem, der beskæftiger sig med skibsfart, det være sig til søs eller til lands. Sproglige kommunikationsproblemer mellem land- og søsiden kan fortsat være kilde til mange misforståelser og farlige situationer.

2.5. Regionsudvalget mener, at der bør foretages en offentlig registrering af skibe, der påviseligt er af for ringe standard, og at denne information bør være hurtigt og let tilgængelig for enhver. Indførelsen af et sådant register kan skabe den tiltrængte klarhed omkring substandardskibe. Regionsudvalget er sig bevidst, at det ikke er nogen let opgave at udforme og gennemføre et sådant offentligt registreringssystem, og henstiller derfor, at der oprettes en midlertidig arbejdsgruppe, som kan rådgive Kommissionen om de vanskeligheder og muligheder, der knytter sig til et sådant system. Samtidig bør denne midlertidige arbejdsgruppe benytte sig af al den ekspertise, der er til rådighed, bl.a. hos afskibere og redere, så der kan udarbejdes hensigtsmæssige forslag vedrørende offentlig registrering; i den forbindelse søger ESC (European Shippers' Councils) og ECSA (European Community Shipowners' Associations) i fællesskab at afklare, hvad der skal forstås ved »substandard«.

2.6. Regionsudvalget støtter Kommissionens bestræbelser på at styrke sin rolle i IMO. Det er af den faste overbevisning, at Kommissionen ikke bør tilstræbe at gøre ikke-bindende IMO-resolutioner bindende via EU-lovgivningen. Et sådant skridt kunne skade effektiviteten inden for IMO, der er baseret på frivilligt samarbejde mellem lande og gennemførelse af IMO-lovgivning.

2.7. Regionsudvalget bifalder Kommissionens foranstaltninger med henblik på at forbedre skibenes sikkerhed ved at tilskynde skibsoperatørerne til at anvende højere sikkerhedsstandarder. Med dette mål for øje er det Regionsudvalgets opfattelse, at de foreslåede foranstaltninger, f.eks. differentierede havneafgifter, hvis størrelse afhænger af, i hvilket omfang skibene opfylder høje sikkerhedsstandarder eller ej, altid bør kunne udformes og gennemføres af havnemyndighederne selv.

2.8. Regionsudvalget påpeger, at tildeling af statsstøtte altid bør være fuldstændig gennemsigtig. Under de nuværende omstændigheder er statsstøtte berettiget for at kompensere for den europæiske skibsfarts efterslæb som følge af de unfair konkurrencevilkår, der præger verdensmarkedet. Der bør udelukkende ydes statsstøtte med henblik på at styrke den strategiske position inden for europæisk skibsfart og skibsfartsrelaterede aktiviteter til lands, som yder et vigtigt bidrag til værditilvæksten og beskæftigelsen. Efter Regionsudvalgets opfattelse bør de godkendte nationale støtteforanstaltninger udelukkende sigte mod at sikre og øge beskæftigelsen for både europæiske søfolk og landpersonalet.

2.9. Regionsudvalget understreger, at man bør være opmærksom på de intermodale transportkæder og anlægge en bred indfaldsvinkel til den dertil knyttede problematik. Grænserne udviskes i Europa, og det bliver stadig lettere at transportere varer. En ren og billig transportform som søtransport bør efter Regionsudvalgets mening integreres bedre i landtransporten, så omladningen mellem de forskellige transportformer kan forløbe hurtigere og mere effektivt.

Regionsudvalget henleder opmærksomheden på, at man i overensstemmelse med Kommissionens tidligere beslutning skal iværksætte foranstaltninger til fordel for søtransport (short sea shipping) i stedet for at øge jernbane- og vejtransporten. Søtransport er den mindst forurenende transportform, den økonomisk mest fordelagtige og bedst, hvad angår transportfrekvens.

2.10. Regionsudvalget slår her til lyd for, at toldformaliteter, i det omfang sådanne fortsat findes i EU, forenkles og forbedres, så EU-transporten støder på færre hindringer. Det er Regionsudvalgets håb, at Kommissionens nuværende indsats for at gøre transitbehandlingen mere måltjenlig og sikker må blive videreført og kronet med held.

2.11. Slutteligen skal det bemærkes, at afsnittet om anvendelse af konkurrencereglerne på EU-trafik ikke forekommer Regionsudvalget indlysende; der er intet belæg for, at anvendelsen af EU's konkurrenceregler har øget rederiernes produktivitet mærkbart. Der foreligger heller ikke data, som godtgør, at de store linjekonferencer skulle forhindre konsortier i at tilbyde »verdensomspændende transporttjenester«.

Regionsudvalget anmoder Kommissionen om yderligere oplysninger om behovet for at ændre forordning (EØF) nr. 4057/86 () om illoyal markedsadfærd. Meddelelsen er ikke helt klar på det punkt, og en ændring kan være hensigtsmæssig.

Bruxelles, den 17. september 1997.

Pasqual MARAGALL i MIRA

Formand for Regionsudvalget

() EFT L 378 af 31. 12. 1996, s. 14; EFT L 93 af 7. 4. 1987, s. 18; EFT L 117 af 5. 5. 1988, s. 33/35.